Bondevik vil forsones med Hagen
Den tidligere statsministeren og Kristelig Folkeparti-frontfiguren er nå leder ved Oslosenteret for fred og menneskerettigheter. - Å arbeide med demokratiutvikling verden rundt har gitt meg en ny mening i arbeidet etter livet i politikken. Å se resultatene vi oppnår i Somalia, Kenya, Sør-Sudan og ikke minst Myanmar har vært en flott reise, sier Bondevik. Men selv om han nå på fulltid jobber med å spre demokrati i alle verdens hjørner, er han likevel fortsatt best kjent som Norges tidligere statsminister. På godt og vondt.Når VG møter Bondevik på Palmen restaurant på Grand Hotel, så er han mest opptatt av å fortelle om sitt nye arbeid. Men det er fortsatt minner fra fortiden i rikspolitikken som plager ham. Blant annet forholdet til Carl I. Hagen. - Vi har ikke så mye med hverandre å gjøre nå. Vi har bare møtt hverandre av og til i ulike sammenhenger. Forholdet er korrekt og greit. Vi har jo aldri hatt noe nært forhold. - Jeg har ikke, fra min side i hvert fall, et personlig uvennskapsforhold til Carl I. Hagen. Han var nok veldig skuffet over at vi ikke støttet ham som stortingspresident i 2001. Det var grunner til det. Men jeg kan forstå ham, særlig ettersom han jo støttet meg da jeg ble statsminister. Men så gikk han kraftig mot meg igjen da i 2005. Carl I. Hagen sommeren 2005 gjorde det klart at han ikke kunne støtte noen ny regjering ledet av Kjell Magne Bondevik. Koalisjonsregjeringen bestående av Høyre, KrF og Venstre ble ikke gjenvalgt og Jens Stoltenbergs første rødgrønne regjering overtok.- Jeg ser ikke bort fra at det han gjorde i 2005 var med på å påvirke resultatet. - Det sies at han avsatte deg? - Ja, og det tror jeg nok var riktig. Og ikke bare meg, men hele den ikke-sosialistiske regjeringen. Det rammet regjeringen fordi jeg jo tross alt var statsminister. Bondevik erkjenner nå at han også burde ha behandlet Fremskrittspartiet på en bedre måte. - Jeg angrer på at jeg ikke tidlig nok anerkjente Frp som et ordentlig politisk parti. Noen sa jo at vi behandlet dem som spedalske, og jeg angrer på at vi noen ganger uttalte oss på en måte at det ble oppfattet sånn. - Jeg mente at de var et veldig populistisk parti - det mener jeg for så vidt fortsatt - og at de sto fjernt fra KrF. Men jeg burde nok fra starten av klarere behandlet dem som alle andre partier, ved tydeligere å støtte dem der vi var enige og motsatt. Men ting ble også bedre etter hvert. - Det bedret seg etter hvert, og da jeg var statsminister hadde vi også møter på mitt kontor hvor vi forhandlet om statsbudsjettet. Da kastet vi ut alle rådgivere, så satt bare han og jeg igjen der og avgjorde budsjettet. Han skal ha skryt for det, sier Bondevik. - Hvorfor var Carl I. Hagen så vanskelig å forholde seg til for KrF? - Han liker å uttale seg med spissformuleringer. Jeg tror han liker å være kontroversiell. Og da blir han kontroversiell. Jeg vil ikke dele ut noen karakterer til ham. Det norske folk kjenner ham så godt at jeg ikke trenger det. Den lange historien mellom ham selv og Carl I. Hagen har ikke fått satt noe punktum. - Det kan godt hende at vi burde sette oss ned å snakke ut om dette en gang. Vi har ikke fått snakket skikkelig gjennom disse tingene sammen. Det kunne vært en god tanke å gjøre det og forsone oss med fortiden. I dag sitter Fremskrittspartiet i regjering med Høyre. Og Kjell Magne Bondeviks tidligere kommunalminister Erna Solberg har nå blitt statsminister. Med KrFs støtte. Men få har glemt at Solberg i en gang fikk kallenavnet «Jern-Erna» i VGs spalter. - Jeg angrer på at jeg i min siste regjeringsperiode ikke sørget for mer penger til kommunesektoren. Erna Solberg var kommunalminister og sto i stormen den gang. Vi syntes kommunene svartmalte. - Det fikk den konsekvensen at hun fikk et urettferdig preg en stund av å være følelsesløs, særlig overfor kommunesektoren. Og det er hun ikke. Men det kallenavnet («Jern-Erna») ble ikke glemt. Noe annet som mange husker fra Bondeviks tid som regjeringssjef er at han sykmeldte seg på grunn av psykisk sykdom.- Jeg er veldig glad for at jeg var åpen og jeg hadde åndsnærværelse nok den gangen til å være det. At statsministeren fortalte om det, tok en pause, fikk hjelp og kom tilbake var viktig for mange, er jeg blitt fortalt, sier han. - Jeg er frisk og fin i dag. Jeg er av dem som har et sårbart sinn. Det har min psykiater, som har analysert meg opp og ned, forklart meg. Det betyr at det kan svinge mellom det lyse og det mørke. - Jeg kan kjenne på symptomer hvis det begynner å gå nedover. Jeg kan merke noen ganger at det butter imot, og vet da at jeg må stoppe opp for ikke å komme inn i en nedadgående spiral som i 1998. Jeg har ikke hatt dype depresjoner siden, men kan fortsatt ha noen «downs», sier han og forklarer hvordan han unngår å få en ny knekk:- Nå vet jeg bedre hva jeg skal gjøre ved å ha gode søvnrutiner, gå turer, ta pauser og gjøre annet enn bare jobb. Det er viktig for den psykiske helsen. Vi har ti barnebarn. Det å få være sammen med dem og leke er noe av det flotteste jeg opplever. Det er også godt for den psykiske helsen. Etter at han gikk av som statsminister har Bondevik merket seg at det også har eksistert rykter om ham selv. - Jeg har hørt en del rykter om meg selv. Det er ikke sikkert jeg har hørt alle engang. Rykter er topp-politikere utsatt for. Det opplever jeg som ekkelt. Du kan ikke forsvare deg mot det, for det snakkes bare om i krokene. Du kan ikke gå ut og ta de på en måte. Og om du kommenterer det, så blir det ofte bare verre. Det skyldes blant annet den tåpelige forestillingen mange har om at det ikke er noen røyk uten ild. Men mange ganger er det nettopp det det er.- Jeg synes det er et uvesen og ofte ondsinnet. Det er rykter som har gått inn på meg, fordi at selv om det er usant, så kan det være folk som går rundt og tror at jeg er sånn. Det kan gå på min moral. Det gjør vondt, og det kan ramme dem rundt meg, sier Bondevik.Carl I. Hagen sier han aldri har følt at han og Bondevik er fiender som må forsones. - Vi har vært uenige om en rekke forskjellige saker, og særlig når det gjelder borgerlig samling, der Bondevik har hatt en holdning om at Frp ikke skal være med. Men det har aldri vært noe bitterhet mellom oss, det har iallefall ikke jeg følt, sier Hagen. Han mener denne holdningen ødela veldig mye på 90-tallet og begynnelsen på 2000-tallet. Videre tror han den politiske situasjonen i Norge hadde vært annereledes om Bondevik tidligere hadde anerkjent Frp som et ordentlig politisk parti. - Jeg setter pris på at han nå angrer, og til det sier jeg: bedre sent enn aldri! Hadde han tidligere skjønt det han å har skjønt, hadde vi nok ikke hatt åtte år med rødgrønt flertall, som ikke har vært bra for landet.
Kjell Magne Bondevik (KrF) håper det kan settes endelig punktum for den årelange striden med den tidligere Frp-lederen.